
Kjære leser!

Frem til jeg var nesten seksten var familien vår på åtte godt fornøyd med Buicken faren vår kjørte. (Far så akkurat ut som Charles Boyer i sine yngre dager.) Så skjedde det noe utrolig. En dag i 1955 kom han hjem fra jobb i en kabriolet som var så nydelig at jeg trodde jeg så syner. Den var skinnende hvit, hadde blanke, røde skinnseter og så ut som en modellbil. Om man kan forelske seg i en bil, så gjorde jeg det. Bare en måned senere skulle jeg ta førerprøven, og pappa hadde lært meg å kjøre i den bilen. Dagen etter at jeg fikk førerkortet, lot han meg kjøre den til skolen. Som du nok sikkert forstår, var jeg den mest populære jenta på skolen den dagen, og jeg har aldri siden kommet over min kjærlighet til utenlandske sportsbiler. Når du leser denne boken vil du se at den fortsatt er levende. Jeg dedikerer denne boken til den mest fantastiske far i verden.

Rebecca Winters


FØRSTE KAPITTEL

Annabelle Marsh sto på badet og vasket av seg sminken. Hun kjente ikke igjen den blonde kvinnen som stirret tilbake på henne. Det skulderlange håret hadde en kunstig glans. Øynene hennes var unaturlig fiolette. Ei heller var øyenbrynene og vippene hennes så mørke.

Huden var påfallende feilfri, og et diskré lag med skimmer understreket kinnbena hennes. Makeup-artisten hadde fremhevet munnen hennes slik at den så mer fyldig ut, og både fingre og tær var blanke av neglelakk.

Under forvandlingen hadde hun vært overlatt til gode hjelpere og eksperter. Marcella på Marcella’s Italian haute couture-salong i Roma hadde valgt ut alle antrekkene hun skulle ha på seg under fotooppdragene i Italia. Hun hadde lagt til smykkene som siste hånd på verket før fotograferingen hadde startet for fire dager siden utenfor Roma, foran et MB-Viper jagerfly.

Det hadde vært et eventyr så langt.

– Tre uker med rollen som Amalfi-jenta, fortalte Guilio. – Min kone og jeg vil følge deg opp etter beste evne. Så, siden du insisterer, kan du få gå tilbake til å være ms Marsh.

– Du mener, den uforglemmelige ms Marsh? På to år hadde hun hatt nok tid til å komme seg over et havarert ekteskap og påfølgende skilsmisse, og bestemt seg for å ta pikenavnet sitt tilbake. Likevel var mangel på selvtillit fortsatt en konsekvens hun slet med.

Han hevet de brune øyenbrynene. – Hvis du ikke var uforglemmelig, hadde jeg ikke valgt deg til mitt livs aller viktigste prosjekt.

Annebelle ristet på hodet. – Jeg forstår fortsatt ikke hva du ser i meg.

– Broren min og jeg, hele Cavezzali-familien, har vært i bil-designbransjen siden andre verdenskrig. Men det var jeg som vokste opp med drømmen om Amalfi-bilen. Jeg så omrisset av kurvene i drømmene mine, og kurvene, Annabelle, er som benbygningen til en vakker kvinne. Det som ligger under vil etter hvert vise seg som et mesterstykke.

Hun smilte ertende. – Så du har sett for deg benbygningen min?

– Med én gang. Den snakket til meg. Den sa: «Guilio? Endelig har du funnet det du lette etter.»

Den attraktive italieneren i sekstiårene hadde unektelig sjarm og utstråling. – Jeg skal skape et ekteskap som vil vise en helt ny side ved den elegante verdenen av italienske sportsbiler.

Annabelle ville aldri glemme den dagen for to måneder siden da den dynamiske bildesigneren hadde kommet til Amalfi-forhandleren i Los Angeles, California. Han hadde forretninger å diskutere med sjefen hennes, Mel Jardine, eieren av selskapet som solgte flest Amalfi-biler i Statene. Guilio ville lansere en spektakulær ny serie med sportsbiler.

Som Mels personlige assistent hadde hun sørget for at Guilio hadde det han trengte, inklusiv alle måltider. Han hadde insistert på at hun skulle være til stede gjennom timelange møter, og han hadde vist henne så mye oppmerksomhet at hun hadde blitt redd den gifte mannen kanskje var interessert i henne på en uprofesjonell måte. Men så hadde han avslørt for Mel at han ønsket å bruke Annabelle som modell i kampanjen for sin nye bil.

Hun hadde ledd av det absurde forslaget, men han fortsatte å snakke, mens Mel sendte henne et blikk som fortalte at hun burde lytte til dette italienske geniet.

– Jeg er helt alvorlig. Det siste året har jeg lett etter den riktige kvinnen. Jeg har ikke hatt noen klar formening om utseendet hennes, men jeg visste at jeg ville vite det idet jeg så henne. Han så på henne. – Og her er du. Du har Amalfi-utseendet. Du er unik, akkurat som bilen. Mel kan fortelle deg at jeg aldri har brukt kvinnelige modeller slik før.

Annabelle visste at han fortalte sannheten. Hun kjente godt til brosjyrene hans som lå rundt i butikken. Alle sammen hadde bilder av vellykkede italienske menn sammen med bilene sine, en forretningsmann fra Milano, eller en kjendis fra Firenze.

– Jeg er smigret. Jeg vet ikke hva jeg skal si, mr Cavezzali.

– Guilio, Vær så snill.

– OK. Guilio. Men hvorfor bruke en kvinne denne gangen? I hele bransjen er dine brosjyrer de mest tiltalende, akkurat som de er, forsikret hun ham, og mente det.

Han satte fingertuppene mot hverandre. – Jeg er takknemlig for å høre det, men jeg vil at denne kampanjen skal være sensasjonell. Den er til ære for min fantastiske sønn. Stemmen hans ble lav og myk, det fortalte Annabelle hvor dypt han elsket sønnen sin.

– Lucca begynte på militærskole da han fylte atten, har utmerket seg som pilot og blitt høyt dekorert. Øynene hans ble våte av tårer. – Han er min stolthet og glede. Jeg har kalt den siste modellen min for Amalfi MB-Viper for å vise ham hvor mye jeg beundrer ham og alt han har oppnådd.

Å … Nå forsto hun. Han hadde oppkalt den nye sportsbilen etter jagerflyet sønnen fløy.

Han så lenge på henne. – Det er deg jeg vil ha i brosjyrene, avisannonsene, videoen og kalenderen jeg planlegger til lanseringen. Hver eneste Amalfi-forhandler i landet vil få tilsendt plakater og kalendere for å skape forventning. Og du vil ha sikkerhetsvakter med deg på hvert eneste modelloppdrag.

Da Annabelle fikk stemmen tilbake, sa hun: – Det vil være en ære å få bidra til denne lanseringen.

Alle andre, også eksmannen hennes Ryan, ville bli målløse når de så bildet av henne i kalenderen. Ryan hadde drømt om å eie en prangende sportsbil etter at han fullførte tiden i praksis. Ett blikk på den nye Amalfi MB-Viper og han ville ønske seg den. Altså, frem til han oppdaget sin kjedelige, forutsigbare ekskone drapert over den, dekket av silke og diamanter.

Ting ble veldig kompliserte mellom dem da det viste seg at han hadde hatt et forhold til en av de andre sykepleierne på sykehuset der Annabelle gjorde seg ferdig med utdanningen sin.

Tilfeldigvis hadde hun møtt Mel, som hadde vært hjertepasient på avdelingen hennes på den tiden. Det hadde ført til at hun begynte å jobbe for ham. Jobbtilbudet hadde hjulpet henne ut av den smertefulle verdenen hun hadde levd i, og som hun forhåpentligvis kunne glemme.

Nå, med Guilios tro på at hun var attraktiv nok til å fronte kampanjen hans, følte hun en strøm av selvsikkerhet som hun sårt trengte.

– Du skal bo i mitt hjem, med min kone, Maria, og meg selv. Jeg ser frem til å introdusere deg for mine brødre og to stesønner, som jobber for meg. De og familiene deres bor like ved.

– Jeg vil svært gjerne møte alle sammen, men jeg kan ikke trenge meg på deg og din kone på den måten.

– Hm. Jeg skjønner at du er like sta som sønnen min. Greit, du bor på Ravellos beste hotell.

– Ikke hotell. Hvis jeg skal til Italia, vil jeg bo på et nøkternt og rolig pensjonat der jeg kan nyte atmosfæren. Her i Los Angeles er vi hele tiden omgitt av mennesker og støy.

Han snudde seg mot Mel. – Du har vel ikke noe imot å låne meg henne? Dette er forretninger.

Mel smilte. – Ikke hvis du sender henne tilbake så snart du kan. Jeg klarer meg ikke uten. Hun er grunnen til at jeg ikke har hatt et nytt hjerteinfarkt.

Guilio slo seg for pannen. – Cielo! Det vil vi ikke ha noe av.

De lo alle tre.

Det var åtte uker siden hun hadde gått med på tilbudet hans. Og nå, etter de første fire dagene med jobb i Roma, ble hun fraktet til Ravello. Hjem til Cavezzali-familien og Amalfi-bilen, en design som var like spektakulær som Amalfi-kysten selv.

Høyt over vannet lå Ravello, mer som en gigantisk hage enn en by. Guilio, som eide flere villaer her, kalte stedet Sorrento-halvøyas kronjuvel. De små klyngene med fargerike landsbyer høyt oppe på klippene og den gnistrende, italienske kystlinjen tiltrakk seg prinser, filmstjerner og sjeiker.

Dette var den første ferien hennes siden bryllupsreisen i Mexico. Etter at hun hadde fortalt Guilio at hun ville bo i et av de sjarmerende, små landsbyhusene som hun hadde sett i filmer og på TV og fikk henne til å drømme om å rømme ut på landet, hadde han ordnet det for henne.

Hun fikk vite at huset sto på eiendommen til en gård hans første kone hadde overlatt til sønnen Lucca. Det hadde stått tomt i femten år. Hun måtte gjerne bo der.

Huset var malt i rosa med jadegrønne skodder. Døren befant seg på siden av huset og førte til kjøkkenet. Et yndig hus. Etter å ha forlatt travle Roma, kunne ikke noe gjort henne mer henrykt.

Terrassen hadde en nydelig utsikt over Tyrrenhavet, og over rekkverket veltet det frem en eksplosjon av hvite prestekrager som strakte seg mot lyset og presset seg frem mellom sprinklene. Hun gledet seg så til å utforske området morgenen etter, før sjåføren kom for å hente henne.

Hun kledde av seg og gikk i dusjen. Det føltes godt å vaske håret og å føle seg ren etter å ha vært på reise mesteparten av dagen. Hun kastet på seg den velbrukte, blå badekåpen før hun satte i kontakten til hårføneren.

Hun kastet et blikk til i speilet, og konstaterte at Amalfi-piken var borte for kvelden.

Var tjueseks ungt nok til at man fortsatt kunne kalles jente? Klarte ekspertenes hender å skjule sporene etter sviket i ansiktet hennes? Kameraet kom til å avsløre sannheten, men Guilio var svært sikker i det han gjorde. Han trodde på henne. Hun hadde allerede blitt så glad i ham, og ønsket at kampanjen hans skulle bli en stor suksess over hele verden. Hun ville gjøre alt for å bidra til det.

Når Lucca fikk vite hva faren hadde gjort for å ære ham, ville han komme til å bli meget rørt. Guilio var like spent som om han hadde lagt den gaven han visste barnet hans ønsket seg aller mest under juletreet.

Dessverre var det bare juni ennå. Annabelle lurte på hvordan det skulle gå å måtte vente helt til august. Da skulle bilen endelig stilles ut hos forhandlerne. Tidspunktet passet inn med sønnens neste ferie, og den store avdukingen skulle skje i Milano.

Guilio hadde planlagt å fly henne ned igjen til den spesielle dagen, som ville dekkes av både italiensk og internasjonal presse. – Vi tar dem med storm! proklamerte Guilio. – Bare det beste er godt nok for min sønn.

Annabelle så for seg at sønnen hadde den samme entusiasmen og sjarmen som sin far. Hun måtte innrømme at hun var i ferd med å bli meget nysgjerrig på ham. Guilio hadde fortalt henne at villaen hans var full av bilder fra hvert eneste av sønnens stadier i livet. De nyeste var av Lucca som mottok priser og utmerkelser. Annabelle gledet seg til å møte dem, i tillegg til alt annet.

Hun strakte på seg, og smilte ironisk for seg selv. Det var fortsatt vanskelig å fatte at hun var på et av verdens vakreste steder på gratis ferie, og gjorde modellarbeid. Om noen få uker måtte hun reise hjem, men det ville hun ikke tenke på nå.

Etter å ha pusset tennene, skrudde hun av lyset og gikk ned i gangen til det ene av de to soverommene som var gjort klare til henne. Overalt var det familieklenodier og bilder, og Annabelle lot seg omfavne av den koselige stemningen i det gamle huset. Så mange historier disse veggene kunne fortalt dersom de kunne snakke.

Annabelle gled ned mellom teppene i dobbeltsengen. Med et sukk lot hun hodet synke ned på puten. På slik en nydelig natt skulle hun ønske hun kunne sove med vinduet åpent, men Guilio hadde advart henne mot det.

– Man kan aldri være for forsiktig.

Annabelle visste at han hadde rett.

– I morgen, etter fotograferingen, sender jeg med deg en bil, slik at du kan komme og gå som du vil.

– Takk for alt, Guilio. Jeg håper du vet at du har tatt meg med til paradis.

– Ravello er det nærmeste man kommer. Ring meg om du trenger noe. Sov godt, Annabelle. Ciao.

Hun kunne ikke forklare hvorfor, men hun fikk med ett en følelse av at dette huset for noen år siden hadde vært fylt av kjærlighet og latter. Noen ekteskap varte. Øynene hennes fyltes med tårer. Det var jo fint, for de heldige menneskene …

*

Ved den lille alleen som førte opp til gården fikk Lucca et innfall. Han ville gå den siste biten til fots, og ba sjåføren om å stoppe bilen. Han betalte, klatret ut av baksetet, og strakte seg etter duffelbagen.

Det var fullmåne. Alle som var våkne klokken to på natten ville kunne se ham og lure på hvem som brøt seg inn på privat eiendom. Han så seg rundt. I det neste øyeblikket brakte den parfymerte brisen frem minner fra fortiden. Luften var tung av duften fra appelsinblomstene og minnet om barndommen hans, som hadde vært idyllisk så lenge moren fortsatt levde.

Etter at moren gikk bort, forandret alt seg. Lucca hadde opplevd at faren forandret seg til en helt annen mann, som kort tid etter morens død giftet seg med en enke med to barn. Fjorten år gammel var ikke dette noe Lucca kunne tilgi, og stengte faren ute.

I motsetning til stebrødrene og fetterne hadde han ikke vært interessert i å gå inn i familiebedriften. Han vervet seg til militæret da han var atten. Bestefaren hans, Lorenzo, hadde kjempet i andre verdenskrig. Lucca så på den gamle bonden som sin helt og store forbilde, og han romantiserte tanken om selv å la seg verve.

Avgjørelsen hadde ført til en alvorlig splittelse mellom ham og faren, som rasende hadde sagt at han kanskje ikke kom til å være like heldig som bestefaren og returnere levende. Og etter hvert som han ble voksen og selv opplevde hva krig egentlig var, vokste forståelsen hans, blant annet for farens omsorg for sin eneste sønns trygghet, og hans behov for kjærlighet og nærhet etter å ha mistet Luccas mor.

Lucca hadde gitt slipp på følelsene fra tenåringstiden for lenge siden. Med tiden hadde han gjenoppbygget forholdet til faren, og kommet til å like stemoren. Hun hadde vært god mot faren.

Dersom noe var igjen av fortiden, var det dårlig samvittighet for at han hadde vært så lite til stede for faren de siste femten årene. Psykiaterne ved sykehuset hjalp ham å jobbe seg gjennom det og med skyldfølelsen han hadde for at han hadde overlevd. Legen hadde fortalt ham at de fleste karrieremenn og -kvinner slet med de samme problemene. Skyldfølelsen hørte med.

Det eneste Lucca håpet at ikke skulle utvikle seg til et problem, var noe som hadde oppstått forrige gang han var hjemme. Han hadde funnet ut at faren planla å selge de to gjenværende eiendommene fra morens side av familien. De trengte sårt vedlikehold, men Lucca hadde umiddelbart lagt inn et bud på dem.

Faren så på ham som om han var gal. Hvis Lucca ønsket å investere, ville han gjøre klokere i å legge pengene sine i eiendommer i byen. Guilio var en dreven handelsmann, og anså sin mening som siste ord i den saken.

Heller enn å havne i en stor krangel, som de hadde gjort så altfor ofte før, bestemte Lucca seg for å la saken ligge inntil videre. Han ba faren om ikke å gjøre noe med eiendommene før han kom tilbake ved neste ferie i august.

Men siden de sist møttes, hadde han opplevd noe som hadde forandret ham for alltid.

For fire måneder siden hadde Lucca blitt skutt, og det hadde vært enden på militærkarrieren hans. Guilio visste ikke om ulykken som hadde skadet Lucca for livet, eller det at han hadde vært på sykehus hele denne tiden.

Fordi han visste hvor sterkt hans lidelse ville påvirket faren dersom han hadde visst om skaden og smertene, hadde Lucca gjort det han kunne for at ingen skulle lekke nyheten til familien.

I morgen tidlig, etter en god natts søvn, ville han dra til farens hus. Han ville være helt uthvilt når han fortalte Guilio om planene om å dyrke jorden på heltid. Det var mulig han ville møte de samme negative reaksjonene som for flere år siden, men han måtte prøve.

Før han ble myndig, hadde Lucca snakket med faren og fortalt ham at han ville bli bonde. Guilio hadde kastet hendene opprørt i været. – For din mors familie var jordbruk fint nok. Men min sønn skal ikke drive med den type arbeid! Du er en Cavezzali med en begavet hjerne!

– Vår familie har designet og produsert biler siden andre verdenskrig. Bønder jobber til alle døgnets tider, men har lite å vise til i etterkant. Nei, Lucca, du må høre på faren din!

Etter Guilios tirade holdt Lucca drømmen sin for seg selv. I stedet for å gå inn i bilindustrien, vervet han seg til militæret. Ikke for å trosse faren, men fordi han hadde planer om å bli bonde en dag, og den drømmen betydde at han måtte tjene penger først. Derfor ble han jagerpilot.

Nå som han ikke lenger kunne gjøre den jobben, planla han å dyrke jorden og gjenopplive gården. Siden han ville gjøre det bra og skape et overskudd, trengte han flere jordstykker. Sammen med denne gården og de to jordstykkene han alltid hadde hatt en sentimental tilknytning til, ville han ha et godt utgangspunkt for fortjeneste.

På sykehuset hadde han hatt tid til å tenke, og han håpet at Guilios meninger hadde myknet nok til at han virkelig ville høre etter. Men han tvilte på at faren noen gang kom til å akseptere planene hans. Lucca forberedte seg på at faren ville gi ham det samme svaret.

Uansett, denne gangen kom han ikke til å la seg overtale, og han kom ikke til å reise herfra. Og dersom faren ikke ville selge ham eiendommene, var han forberedt på å kjøpe andre. Etter å ha vært ute av spill de siste fire månedene, klødde det i fingrene hans etter å komme i gang.

Etter å ha sjekket armbåndsuret, begynte han å gå opp mot huset. Hvert skritt var en kamp. Før skaden, som nesten hadde kostet ham benet, hadde han løpt opp den bratte bakken mellom sitron- og appelsintrær raskere enn en gjennomsnittlig geit.

Han merket seg irritert at alt rundt ham trengte vedlikehold. Hele stedet trengte en overhaling. Ugress kjempet for å ta over der blomstene vokste i vill overflod rundt det forlatte huset, særlig foran terrassen, der rekkverket nesten ikke var synlig lenger. Så mye jobb.

Dersom moren hadde vært i live, ville hun grått over forsømmelsen. Kanskje var det like greit at han hadde mistet henne tidlig i tenårene. På den måten slapp hun å se ham komme hjem som et vrak av en mann. Trettitre år gammel, og han var ikke noe pent syn. Det var ikke gården heller, men det skulle han endre, med eller uten farens velsignelse.

Han banet seg vei langs den ene siden av huset, fant frem nøklene, og låste seg inn. Vanligvis når han hadde permisjon, møtte han faren i Roma eller Milano, der Guilio ofte var i forbindelse med forretningene. Men de dagene var forbi.

Han var tilbake på gården, hans lille bit av paradis, og han planla å bli værende.

Så vidt Lucca kunne se, var det ikke støvete. Han hadde betalt en dame for å vaske stedet jevnlig, og var fornøyd med å se at hun hadde fulgt det opp. Han satte fra seg duffelbagen på det flisede kjøkkengulvet. Den veide et tonn.

Uten den ekstra vekten humpet han forbi det lille bordet og stolene ut i gangen, og så inn i stuen på den andre siden. Han trengte ikke å skru på lyset for å finne tilbake til det gamle soverommet sitt. Alt var på de samme stedene, akkurat som i en tidskapsel som nettopp hadde blitt åpnet.

Han beveget seg over til vinduene og løsnet haspene, slapp inn lyden av gresshoppene som spilte utenfor. Månelyset veltet inn på dobbeltsengen uten sengetøy. Han dyttet vinduet helt åpent, og lot den duftende kveldsbrisen sive inn i rommet. Det fantes ikke en slik luft noe annet sted i verden. Han visste det, for han hadde vært overalt.

Mens han sto der ble smerten i benet verre. Platen legen hadde operert inn for å holde benet sammen, verket når han ble sliten. Han trengte noe smertestillende før han kunne ta seg en blund. En lang en.

Diavolo! Det betydde at han måtte tilbake til kjøkkenet, men han var ikke sikker på om han ville klare det uten hjelp. Spaserturen fra bilen hadde slitt ham helt ut.

Et sted i skapet, sammen med favorittskattene hans, var bestefarens stokk. Morens far hadde mistet den nederste delen av det ene benet i krigen, og kommet hjem med en protese.

Aldri hadde han drømt om at den dagen skulle komme da han selv skulle få bruk for den. Grazie a Dio, at Lucca ikke hadde mistet noen kroppsdel.

Bevæpnet med det dyrebare arvestykket, forlot han soverommet og satte kursen mot kjøkkenet igjen, der han hadde satt fra seg bagen. Han hadde pakket de smertestillende tablettene i toalettmappen på toppen. Etter å ha svelget dem, lot han vannet renne og bøyde hodet og drakk seg utørst. Det smakte godt.

Etter litt stengte han kranen. Nå måtte han bare en tur på badet før han kunne la søvnen komme.

Han støttet seg allerede tungt på stokken. Den lille turen opp til huset hadde gjort sitt. Bare et par meter til … Kom igjen. Du klarer det! Men selv om han sa ordene høyt, skled stokken på flisene, og han falt med et brak.

*

En dump lyd lød fra gangen, etterfulgt av et lavt stønn og banning på italiensk. Annabelle satte seg brått opp i sengen. Noen – en mann – var i huset. Det kunne ikke være Guilio. Han ville ha ringt dersom han planla å komme innom av en eller annen grunn. Kanskje var det en vaktmester han hadde glemt å fortelle henne om.

Med hjertet i halsen gled hun ut av sengen. Hun kastet på seg morgenkåpen og hastet over til døren. Da hun åpnet den, flommet månelyset inn fra den andre åpne døren over gangen, og hun kunne skimte konturene av en figur som kravlet på gulvet.

Fordi hun skjønte at inntrengeren var skadet, følte hun seg tøffere idet hun skrudde på lyset. Mannen løftet brått et mørkt hode og avslørte et ansikt forvrengt av smerte. Hun grep stokken som lå på gulvet rett ved ham, og løftet den i været.

– Jeg vet ikke hvem du er, sa hun gjennom sammenbitte tenner. – Du snakker sikkert ikke engelsk, men jeg advarer deg, hvis du kommer et skritt nærmere, kommer jeg til å bruke denne. Med en truende gest tok hun et skritt mot ham.

– Jeg har ingen fordeler i denne situasjonen, signorina.

Den dype stemmen snakket engelsk med en vakker italiensk aksent. Han måtte være midt i trettiårene. Selv liggende på gulvet utstrålte han autoritet.

– Du har brutt deg inn på privat eiendom, signore. 

Han anstrengte seg for å få lent ryggen sin inntil veggen. Den veldefinerte overkroppen hans var dekket av en svart t-skjorte. Hun konstaterte at han måtte være veldig høy, og han minnet henne om noen, men hun kunne ikke komme på hvem.

– Du tok ordene fra min munn, signorina. En mann har da rett til å komme til sitt eget hus og være alene.

Hun trakk pusten dypt. – Jeg vet faktisk at ingen har bodd i dette huset på årevis.

Øyelokkene hans seg ned over øynene hans. Han var utslitt. Svetten perlet på overleppen hans. Hun så smerten, og følte en uønsket sympati for ham, men det varte ikke lenger enn til han sa: – Uansett, det er mitt, så hva gjør du her?

– Du er inntrengeren, utbrøt hun. – Jeg stiller spørsmålene, hvis det er greit. For det første vil jeg se legitimasjon.

– Jeg har det ikke på meg.

– Selvfølgelig har du ikke det.

– Det er på kjøkkenet.

– Selvfølgelig, sa hun igjen. – Og hvis jeg spør etter navnet ditt vil du lyve for meg, så det er ikke noe poeng. Vi får la politiet finne ut om du snakker sant.

Det fikk ham til å løfte hodet, og se på henne gjennom mørke, tette vipper. – Så trist, kynismen din skinner allerede gjennom.

Varmen eksploderte i kinnene hennes. – Allerede?

– Vel, for det første så er du ikke gift, han stirret på de bare fingrene hennes. – Og desillusjon pleier ikke å ramme kvinner før de fyller førti. Det har i alle fall vært min vurdering.

Han hadde trykket på feil knapp. – Det trengs en nedbrutt, desillusjonert førti år gammel mann for å komme til den konklusjonen, ikke sant? Din utstrakte kunnskap ser ikke ut til å ha gagnet deg heller. Så vidt jeg kan se, har ikke du heller noen ring på fingeren. Ikke engang et blekt merke etter en. Det du trenger er en gåstol som ikke sklir, signore, ikke en stokk.

Linjene rundt munnen hans ble stramme. Hun visste ikke om hun hadde truffet et ømt punkt, eller om det var smerten hun så.

Han ga henne et utålmodig blikk. – Hvorfor innrømmer du ikke bare at du er en turist som ikke har råd til et hotellrom, og som bestemte seg for å slå seg ned i dette huset i stedet?

– Og hva om jeg gjorde det? Du har gjort det samme, men ventet til midt på natten med å finne et tomt hus du kan slikke sårene dine i.

– Som en herreløs hund, mener du?

Bak den snerrende stemmen ante hun en blekhet som lignet fargeløsheten rundt munnen hans. De hadde utvekslet fornærmelser lenge nok. – Jeg er gjest her en stund. Navnet mitt er Annabelle Marsh. Hva er ditt?

Han lente hodet med de uregjerlige krøllene mot veggen. – Det har ikke du noe med, svarte han avvisende.

Han lukket øynene, og det ga henne nok tid til å skynde seg inn på soverommet og hente mobilen som lå på nattbordet. Da hun var tilbake sekunder senere, åpnet han øynene igjen. – Hva tror du at du driver med?

– Jeg ringer Guilio Cavezzali, arbeidsgiveren min. Han vet nok hva vi bør gjøre med deg.

– Nei, ikke … Han kastet seg fremover og dro henne ned på gulvet, fanget mellom de sterke bena hans. Bevegelsen sendte stokken hans flyvende nedover gangen. Hånden hans rev mobilen ut av hennes. Den skled enda lenger unna. Hun kunne kjenne den varme pusten hans mot nakken.

– Jeg kan ikke la deg ringe ham på denne tiden av døgnet.

Kjente han Guilio? Navnet var tilsynelatende kjent for ham. Annabelle hadde vært dum som hadde hatt noen medfølelse for ham. Nå var hun fanget. Hun tvang seg til å bevare roen i stemmen. – Hva vil du ha?

– Usynlighet resten av natten. Ett ord fra deg kunne ødelagt alt.

– Hvis du hadde vært ettersøkt av politiet hadde du vel ikke fortalt meg det, eller kanskje hadde du det, og ikke brydd deg.

– Jeg er ikke mistenkt for noe. Noe mye viktigere er hvor lenge har du bodd her?

Hun kunne kjenner hjertet hans hamre mot ryggen sin. Den brå bevegelsen måtte ha utløst nye smerter. – Jeg kom fra Roma i kveld. På en måte hadde hun også håpet på usynlighet etter en lang dag.

– Når vil du se ham igjen?

– Han skal sende en bil etter meg i morgen klokken elleve.

– Nøyaktig hva er det du gjør for ham?

Mannen som hadde brutt seg inn i huset visste tilsynelatende mer enn hun hadde forventet, men hun hadde ikke tenkt å avsløre informasjon om Guilio til ham. Navnet hans var synonymt med Amalfi og et velkjent navn i hele Italia. – Jeg jobber for ham en periode.

– Hvorfor bor du ikke på et pensione eller i en leilighet? Mannen var full av spørsmål.

– Jeg ba ham om å finne et landsbyhus som leide ut rom. Det var da han foreslo at jeg kunne bo her. Det finnes ikke noe vakrere sted enn den italienske landsbygda.

– Det er veldig interessant, sa han, men det hørtes ikke ut som han trodde henne.

Han trakk pusten igjen. – Nå som jeg har svart på dine spørsmål, er det bare rimelig at du svarer på mine. Hvem er du?

– Lucca Cavezzali, stønnet han.

– Å, nei, gispet hun. Dette var Guilios eneste sønn, det elskede barnet han hadde fått med sin første kone, attenåringen som hadde vervet seg til militæret og trenet til å bli jagerpilot for det italienske forsvaret. Farens glede og stolthet!

Hvis hun fortalte ham detaljene rundt jobben hun var ansatt for å gjøre, ville det ødelegge overraskelsen faren hans hadde planlagt i over et år.

Nå så hun at de to mennene hadde lik kroppsbygning, selv om Guilio var kortere. Hun så en svak likhet i ansiktstrekkene også, men Lucca måtte ha arvet det svarte håret fra moren. Og Guilio hadde ikke nevnt noe om at sønnen var skadet.

Hun forsøkte å komme seg løs fra ham, men han holdt henne inntil seg. – På grunn av deg, signorina, så har mine planer for natten gått til helvete, som dere amerikanere liker å si.

– Du har rett! Vi liker å si det, freste hun tilbake. – La meg få takke deg så mye, signore. Din uventede, uforutsette nattlige invasjon har endret mine planer også. Hvis du slipper meg løs, skal jeg ringe etter en drosje og forsvinne herfra innen en halv time.

Hun innså med forferdelse at hun ville måtte komme til å forklare for Guilio hvorfor hun plutselig bestemte seg for et hotellrom likevel. Hun måtte komme på en god unnskyldning for å ha dratt, men det kunne hun bekymre seg for i morgen.

– Hvem er det som slikker sårene sine nå?

– Det har ikke du noe med.

– Jeg er redd jeg har det. Men å presse deg ut herfra i natt vil ikke være nødvendig, hvis du er villig til å samarbeide og holde mitt nærvær hemmelig til i morgen.

Samarbeide? – Du ber om mye fra gisselet ditt. Hun hadde forsøkt å vri seg løs fra grepet hans, men det hjalp ikke. Han var kanskje skadet, men fortsatt utrolig sterk.

– Jeg er en desperat mann.

Annabelle stønnet. – Det har jeg lagt merke til. Hvorfor vil du ikke at faren din skal vite at du er tilbake?

– Tilbake fra hva, signorina?

Tonen hans fortalte henne at uansett hva hun svarte, ville han ikke like det. – Han nevnte at du var i militæret. Hun vætet leppene nervøst. – Har du fått spesialpermisjon, eller noe?

– Det har du heller ikke noe med.

– Du har rett, men jeg ser du har det vondt. Du burde vært i seng.

– Jeg var på vei dit. Han hadde kommet fra den andre delen av huset, mest sannsynlig kjøkkenet. Ordene hans kom saktere nå, og hun antok at han hadde tatt noe sterkt mot smertene.

– Sengen din er ikke redd opp. Du må bruke min.

– Så lenge jeg ikke mister deg av syne. Resten av natten skal vi ligge i samme seng, så du ikke bestemmer deg for å stikke av og sladre innen morgenen.

Annabelle ble ikke innbilsk. Det var en ordre, ikke en invitasjon. Hun nektet å reagere. – Greit. Hvis du lar meg reise meg, så kan du støtte deg på meg. Soverommet mitt er ikke langt unna.

Han slapp henne med den ene hånden og brukte den til å støtte seg mot veggen, mens den andre klamret seg fast i hennes. Sammen beveget de seg mot soveromsdøren. Hun hadde kollapset under vekten av ham om rommet hadde ligget lenger unna.

På mirakuløst vis kom de seg frem til sengen. Han falt over på siden og dro henne med seg. Hun landet på ryggen og kjente hånden hans stramme grepet om håndleddet hennes for å forsikre seg om at hun ikke slapp unna. Han stønnet høyt mens hans sank ned blant putene.

Da hun hadde hjulpet ham opp, hadde den ubarberte haken hans ved et uhell skrubbet inntil kinnet hennes, og hun kunne ikke la være å bli minnet på den unektelige maskuliniteten hans. Det var ikke tvil om at han hadde reist langt. Utmattelsen, kombinert med medisinene han hadde tatt, gjorde at hun regnet med at han ville sovne raskt.

Hun, på den annen side, lå ved siden av ham lys våken. Det hadde ikke vært noen annen mann etter at hun hadde skilt seg fra Ryan. Med Guilios sønn bare centimeter unna, var følelsene hennes i kaos. Situasjonen var så surrealistisk at hun lurte på om hun drømte.

– Ikke vær redd, mumlet han, som om han hadde lest tankene hennes. – Jeg kunne ikke utnyttet muligheten om jeg ville engang. Og jeg vil ikke.

Ordene hans hadde nok påvirket henne, om hun ikke allerede hadde vært gjennom et helvete hun håpet hun aldri ville få oppleve igjen.

– Da er vi begge heldige, for jeg kan forsikre deg om at uhøflige og ubarberte menn som braker ubuden inn midt på natten ikke akkurat er en kvinnes ønskedrøm. Kommentarene hans fra tidligere sved fortsatt.

Han slapp fra seg en sint latter, men det betydde ingenting. Om noen få minutter ville han være hinsides denne verden. Med en gang han slapp hånden hennes, ville hun finne rent sengetøy i skapet i gangen og re opp en annen seng til seg selv.

– Puten din lukter av jordbær.

Observasjonen kom som en overraskelse. Faktisk lot hun seg overraske av alt han sa og gjorde. – Den er sikkert fuktig fortsatt også. Jeg finner en annen til deg.

Hånden hans hindret henne i å bevege seg. – Etter de stedene jeg har vært, så liker jeg det. Stemmen hans var hes.

– Du kan slippe meg. Jeg kommer ikke til å avsløre hemmeligheten din.

– Hvorfor ikke? var det uventede svaret hans. – Det er sånt en kvinne ikke kan motstå å gjøre.

Dersom han fortsatt forsøkte å terge henne, kunne han ikke være så nær å sovne som hun hadde trodd. Sikkert på grunn av smertene. Hun kjempet imot en plutselig bølge av sympati for ham. – Den type uttalelse kommer fra en som har hatt for mange overflatiske kvinnelige bekjentskaper.

– Så nå er du også en ekspert på mitt kjærlighetsliv? knurret han tilbake.

– Italienske menn har et rykte, signore. Slik vi amerikanske kvinner ser det, så kan dere italienske menn mye, men er ikke særlig gode i noe.

Til sin fordel unnlot han å bite på åtet hun la ut. – Du har fortsatt ikke svart på spørsmålet mitt.

Av viktige grunner. Hun visste tilfeldigvis at Luccas neste planlagte permisjon ikke var før i august, da han skulle møte faren i Milano. Den store overraskelsen Guilio planla for ham skulle finne sted i det største utstillingslokalet i Italia. Derfra ville bilene produseres og eksporteres rundt i hele verden.

Annabelle husket Guilios blikk da han snakket om ønsket om å hedre Lucca. Hun ville aldri ødelegge den store gjenforeningen ved å avsløre på forhånd at hun visste hva faren planla for ham.

Utslitt etter den siste timens hendelser, lukket hun øynene. – Hvis jeg ikke har svart, så er det fordi en som har gått så langt for å snike seg inn usett her midt på natten, må ha mye i bagasjen han ikke vil at noen skal vite om.

Hun kunne kjenne kroppen hans stivne.

– Hva sier du til at vi begge får oss litt søvn, signore? Jeg vet ikke hvordan det er for deg, men jeg har en stor dag i morgen.

– Jeg har blitt nysgjerrig på hva slags jobb du gjør for faren min. Det må være strengt hemmelig, ellers ville han ikke behandlet deg som en prinsesse. Ei heller hadde han innlosjert deg i et hus som er hellig for meg. Stemmen hans var blitt hul og fjern.

Blodet banket i ørene hennes. – Hellig? hvisket hun.

– Fortalte han ikke at jeg ble født her? Ville det overraske deg om jeg fortalte deg at moren min døde i dette huset?

Å nei. 

Og hun som hadde kalt ham inntrengeren. – Faren din fortalte meg bare at moren din etterlot dette huset til deg. Jeg visste ikke noe mer.

– La oss bare si at han har holdt et øye med det for meg.


ANDRE KAPITTEL

Lucca våknet av en dump, pulserende smerte. Den gikk opp låret hans, og videre til lysken. Medisinen hans hadde sluttet å virke. Han trengte mer fort, før smerten akselererte ut av kontroll, som den hadde gjort kvelden før.

Kvelden før …

Han gned hånden over haken, og stønnet ved tanken.

Solstråler fylte rommet og tvang ham til å myse. Han sjekket klokken. Ti over halv elleve. Han var alene, hadde fortsatt på seg de samme klærne, minus skoene, som hun hadde fjernet. Sengen var i fullstendig kaos, et bevis på at han hadde hatt et av sine sedvanlige mareritt. Teppet og putene lå spredt utover gulvet.

Selvfølgelig var hun ikke her lenger. Den amerikanske kvinnen hadde garantert varslet faren hans, som hun tydeligvis stolte på.

En tirade av italienske skjellsord unnslapp ham.

Han snudde seg sakte for å rulle av madrassen, men skvatt da han fikk se det halvtomme pilleglasset sitt på nattbordet. Det hadde ikke vært der kvelden før. Hun hadde til og med satt frem et glass med vann. På den andre siden av bordet lå stokken hans. Hun var ikke noe dårligere enn sykepleierne på sykehuset.

Lucca hadde ønsket seg en natt helt for seg selv, men måtte innrømme at han var glad pilleglasset var i nærheten slik at han unngikk en ny ulykke på vei til kjøkkenet.

Etter å ha svelget tre tabletter, rumlet magen og minnet ham på at han ikke hadde spist siden flyturen til Napoli ettermiddagen før. Han hadde ikke sovet mye heller, og søvnmangel gjorde alltid at smerten økte. Da han endelig fant en drosje som kunne kjøre ham til Ravello, hadde han allerede vært nær kollaps.

Etter en rask kikk rundt i rommet konkluderte han med at ingen av hennes eiendeler var der lenger. Han hørte ingen lyder i huset, og antok at bilen hun hadde fortalt om allerede hadde hentet henne. Endelig alene. Han kom seg opp av sengen og testet vekten sin på stokken.

Gårsdagens uhell hadde skjedd ved en feilvurdering. Så lenge han ikke lente seg for tungt på den, ville den gjøre nytten til han ble bedre.

Turen fra soverommet til badet var ikke så ille. Duffelbagen hans sto fortsatt på gulvet der han hadde forlatt den. Den så urørt ut.

Han åpnet kjøleskapet og oppdaget at det var velfylt. Dette huset hadde tilhørt moren og hennes familie. Hun og faren hans hadde bodd her frem til hun døde. I testamentet hadde hun etterlatt huset til Lucca. Hele tiden mens han hadde vært i militæret hadde han ikke vært på talefot med faren, men han visste Guilio hadde holdt et øye med gården for ham.

Merkelig at han hadde valgt å innlosjere en ansatt her. Selv om hun hadde insistert på å få bo i et landsbyhus, ville ikke faren åpnet huset han startet sitt første ekteskap i for hvem som helst. Denne kvinnen måtte ha en spesiell rolle i et av prosjektene hans.

Det var derfor hun ikke hadde åpnet for ham kvelden før. Hun og faren hans hadde noe privat på gang. Han måtte innrømme at frykten hennes hadde forsvunnet svært raskt. Spørsmålene hans hadde raskt gitt ham noen indikasjoner.

Selvfølgelig hadde Guilio sendt noen av hushjelpene fra villaen for å sørge for at alt var klart til hun kom. Han tok en håndfull store druer og puttet dem i munnen. Saften var søt.

Mikrobølgeovnen var ny. Faren hadde utstyrt henne med alt hun kunne trenge. Et glass pulverkaffe sto ved siden av. Han foretrakk cappuccino chiaro, men i militæret hadde han lært seg å drikke den svart, og han lagde seg en kopp.

Utsikten til terrassen avslørte at flere av de krokete grenene fra sitrontrærne hadde vokst sammen, og dannet et tak. Da han skulle ta en slurk av den varme drikken, så han en bevegelse under dem. Gjennom de franske dørene så han ryggen til en kvinne som plukket prestekrager nær det overgrodde rekkverket.

Håret hennes var dekket av en stor, bredbremmet stråhatt, og hun var kledd i en ermeløs, hvit topp med rynkete snøring i livet. Buksene var like blendende hvite og lå tett om hoftene hennes og helt ned til de sandalene hun hadde på føttene. Han kunne skimte rosa neglelakk på tærne.

Han ventet til hun snudde seg nok til at han kunne se den klassiske profilen til signorina Marsh. Så hun hadde ikke dratt herfra tidlig … I går kveld hadde morgenkåpen skjult de slanke kurvene hennes.

Den blendende hvitheten til antrekket hennes kombinert med overfloden av hvite kronblader fanget blikket hans. Med ansiktet delvis skjult bak bremmen og blå himmel som smeltet sammen med den koboltfargede horisonten under i bakgrunnen, var synet som et postkort i fortryllende farger.

Hun kom inn gjennom de åpne dørene og tok solstrålene med seg. Hun fikk øye på ham, men fortsatte å sette blomstene i en keramikkvase på benken. Etter å ha fylt den med vann, plasserte hun den midt på det avlange bordet, som var dekket av håndmalte fliser med små sitroner på.

Moren hans hadde pleid å ta inn friske blomster om morgenen. Et kort øyeblikk opplevde han en bitterhet over å bli minnet på lykkelige tider som aldri ville komme igjen.

– Jeg har alltid hatt lyst til å pynte med blomster fra min egen hage. Disse er for meg, men du må gjerne nyte dem du også. Hun børstet av hendene sine, strakte seg etter den store stråvesken som lå på en av stolene, og gikk over mot sidedøren.

Hun ga ham et hastig, fiolett blikk. – Jeg blir hentet om noen minutter. Jeg kommer til å gå ut i oppkjørselen, så du kan forbli usynlig. Hun skulle til å åpne døren, men stoppet.

– Og tørk av deg det dystre ansiktet, er du snill. Du er mest sannsynlig ikke ille å se på når du ikke bærer all verdens sorger på dine skuldre, som Atlas. Jeg er sikker på at du forstår at jeg ikke mener alle de tingene jeg sa i går kveld.

– Bare halvparten, mumlet han i en syrlig tone etter å ha drukket resten av kaffen.

– Hm, kanskje tre fjerdedeler. Det står sukker i skapet. Det ser ut som om du kunne trenge det. Før jeg drar, fortell meg sannheten. Hvor nylig slapp du egentlig ut av sykehuset?

Han strammet leppene. – Og hvilket sykehus skulle det være? Han åpnet kjøleskapet og fant en plomme å bite i.

– Der de opererte det høyre låret ditt. Du støtter deg mest til det andre benet, og du klarer ikke å sitte i én posisjon særlig lenge.

Han spiste og tygget til det ikke var mer igjen enn steinen, som han kastet i søppelbøtten. – Du tar feil, signorina.

– Nei. Annabelle fortrakk ikke en mine. – Medisinen du går på forteller noe annet.

Som på kommando trakk de mørke brynene hans seg sammen i en sint mine. – Og hva gjør deg til en ekspert?

– Jeg er sykepleier med lang erfaring i å ta hånd om pasienter etter hjerte- eller ryggkirurgi, skuddskader og brukne ben.

Trykkende stillhet omga ham, før et skremt uttrykk spredte seg i ansiktet hans. – Hva feiler det faren min?

Hun blunket raskt og forsøkte å forstå hvorfor han med ett hadde dratt inn faren i dette. Da hun forsto hva han tenkte, ga hun fra seg et lite skrik. – Nei, nei! Det er ikke på den måten jeg jobber for faren din. Jeg hjelper ham med noe markedsføring. Så vidt jeg vet, har han det fint! Hun merket seg at den første reaksjonen hans var den til en sønn som elsket faren sin. Det forklarte spørsmålet som hadde hjemsøkt henne.

Han så misbilligende på henne.

– Du er personen jeg er bekymret for, signore. Jeg har en følelse av at du har forlatt sykehuset før det var tilrådelig. Kombinert med fallet du opplevde i går trenger du å la det benet hele så mye som mulig. Selv om du ikke kjenner smerten nå, må du hvile.

– Grazie for omtanken din.

Hun bestemte seg for å tolke det som om isen mellom dem hadde begynt å smelte. Sarkasmen i stemmen hans lød ikke like bitter som tidligere. – Prego. Det var et av de få ordene hun kunne på italiensk for vel bekomme.

– En ting til, signore. Jeg sa til Guilio at jeg ikke ville at noen vaske- eller hushjelper skulle komme hit mens jeg er her, så du trenger ikke bekymre deg for det. Etter jobb kommer jeg tilbake for å pakke, før jeg drar til et hotell. Jeg vet ikke nøyaktig når jeg kommer, men du kan være sikker på at jeg kommer alene.

Han så henne forsvinne ut av sidedøren. Det at hun ville holde på hemmeligheten hans så lenge, fikk ham til å stusse.

Hvorfor ville hun gjøre det? Og hvor lenge? Hun ville ha noe i gjengjeld, nok til at hun var villig til å samarbeide nå.

Å bryte seg inn hos en forsvarsløs kvinne midt på mørkeste natten, det burde skremt livet av henne. I stedet hadde hun snudd opp ned på situasjonen og truet ham med stokken. Han følte en motvillig beundring for styrken hennes, men han kunne ikke la være å lure på hva hun forventet å få ut av å føye seg. Trodde hun at å oppnå godvilje hos ham ville føre til en forfremmelse hos faren hans i fremtiden? Ekstra fordeler?

Hva drev faren med? Å la hans påståtte ansatte få det som hun ville og installere henne i Luccas hus, betydde at hun hadde tvinnet ham rundt lillefingeren. Hva slags markedsføring var det hun gjorde for faren?

Det var litt for sent for ham å ha en midtlivskrise. Hans andre kone, Maria, var mer enn nok for ham. Hun hadde klart å gifte seg med faren bare seks måneder etter at moren hans hadde blitt begravet. I årevis hadde Lucca klandret henne for å ha forandret faren. Frem til den dagen da Lucca hadde blitt voksen nok til å forstå at ingen kraft hadde klart å få Guilio til å gifte seg med den tiltrekkende enkekvinnen med to sønner, hvis han ikke selv hadde villet det.

Han frøs til. For ni måneder siden, da han hadde hatt permisjon og flydd til Milano for å møte faren, hadde ikke Signorina Marsh vært på lønningslisten. Det betydde at hun var et relativt nytt tilskudd til bedriften, men fordi hun tydeligvis hadde farens tillit, kunne hun ha en fordel ovenfor Lucca.

Han likte ikke tanken på at hun visste mer om ham enn han skulle ønske, men han måtte bare leve med det. Det slo ham ikke at han kanskje selv kunne klandres for å ankomme så sent på natten.

Han lukket døren og snudde seg mot kjøleskapet. Mens han gikk gjennom innholdet for å lage seg mat, hørte han en bil stoppe utenfor. Stemmene var for langt unna til at han kunne skjelne ordene. Ikke lenge etter kjørte den av sted.

Da den var borte sank, han ned i en av de håndskårne trestolene. Han strakte ut de lange bena og forsøkte å finne en behagelig stilling, noe som var nesten umulig, akkurat som hun hadde sagt. Mens han satte tennene i en bit med skinke og hans favoritt, provolone dolce-ost, merket han at han stirret på de nyplukkede blomstene hun hadde satt i den velkjente, gamle vasen. Han la nesten ikke merke til smaken.

Han hadde ønsket seg total ensomhet og søvn i én natt. Dermed hadde han kunnet komme til farens dør i dag og se såpass uthvilt ut at det første faren følte ikke var hjertesorg over sønnens ulykke.

Faren ville nok avsløre marerittene hans også, men de skjedde oftest etter at han hadde sovnet.

Den sløvende følelsen av medisinen begynte å komme, og han gikk mot soverommet. Uansett om Signorina Marsh avslørte ham eller ikke, han var ikke lenger alene i sitt eget hus og kom ikke til å kunne slappe ordentlig av.

Han burde ringe faren med en gang, men smertene fra gårsdagens fall var større enn han klarte å takle akkurat nå. Når pillene begynte å virke, ville han døse av i noen timer. Han fikk håpe at dunkingen hadde gitt seg innen han våknet igjen, slik at han kunne få tatt den telefonen.

*

Annabelle klatret ut av den store vognen der de hadde ordnet håret og sminken hennes. – Perfetto, signorina. Det er looken jeg vil ha. Som en margheritina!

– Hva er det?

– En blomst. Giovanni, fotografen, la den ene hånden over den andre og sprikte forklarende med fingrene.

– Åh. Et hjul. Du mener, «han elsker meg, han elsker meg ikke»?

Han gliste. – Sí. Sí.

Annabelle hadde ikke noe imot å bli sammenlignet med en prestekrage. Ikke i det hele tatt. De vakre blomstene hun hadde plukket tidligere den dagen hadde nærmest ropt på henne. Hun hadde opplevd et øyeblikk av eufori før hun oppdaget den mørke italieneren på kjøkkenet som gransket henne skeptisk. Hun skulle ønske hun ikke skalv ved tanken.

Å møte ham i virkeligheten midt på natten hadde, til en viss grad, endret inntrykket faren hadde gitt av en sterk, mektig mann. Men det var like mye hennes feil, som hadde tillagt ham spesifikke, beundringsverdige kvaliteter. Kanskje var de gode egenskapene der, men de var skjult under smerten og hans deltakelse i en krig der ingen noensinne kom tilbake som den samme personen de hadde vært før de dro.

Hun innrømmet at hun bekymret seg for at han insisterte på at faren ikke måtte få vite at han var tilbake. Selv om hun ikke hadde noe med det, som Lucca hadde sagt, så brydde hun seg. Mer enn hun burde.

– Annabelle?

Hun så opp. – Ja?

Den korte, overvektige mannen Basilio, en av Guilios assistenter, som hadde hentet henne den morgenen, ga henne sin tolkning av poseringen han hadde i tankene. – Vi vil at du skal sette deg i førersetet og lene deg mot passasjersiden, med den høyre armen din her. Husk at du er ute og kjører i ettermiddagssolen, bare for kjøregledens skyld. Så ser du vannet nedenfor og strekker deg frem for å se utsikten bedre. Reager slik du ville gjort ellers. Glem kameraet.

Lett for ham å si. Men dette var eventyret hun ikke ville la gå fra seg.

Annabelle klatret inn i den svarte Amalfi-kabrioleten. Det var nesten så hun trodde den tilhørte mrs James Bond. Det eksklusive, svarte skinninteriøret var den perfekte bakgrunn for det hvite antrekket hun hadde på. Så langt hadde hun ingenting å utsette på Marcellas fantastiske motesans.

Etter at hun hadde kommet inn i rollen, satte Giovanni stråhatten tilbake på hodet hennes. Han studerte vinklene et øyeblikk, danderte håret hennes, og tok det ene bildet etter det andre.

Bilen sto parkert på motorveien over de bratte klippene i Positano. Da hun så ned, gispet hun ved synet av avstanden til havet og glemte alt annet. Omgivelsene var nydelige. De manglet semantisk ekvivalens, og var mer som en spirituell opplevelse.

Med assistanse fra politiet måtte hundrevis av biler fra begge retninger passere i én fil forbi området der fotograferingen foregikk. Selv om det var noen hissige tilrop og tuting, så var det langt flere turister som plystret og ropte «squisitas» og «bellissimas» og slengte slengkyss etter henne idet de passerte.

Samtidig var omgivelsene så hypnotiserende vakre at hun nesten ikke enset hva som foregikk rundt henne. For å si som sant var, så var tankene hennes opptatt av en såret, italiensk pilot som sent i går natt endelig hadde sovnet, og grepet om henne løsnet, slik at hun kunne rømme derfra. For en vakker mann …

Da Giovanni annonserte at han hadde fått tatt nok bilder, skyndte hun seg tilbake til sminkevognen for å få fjernet sminken. Hun hadde tatt med seg et eget skift med klær i stråvesken, og fikk raskt på seg jeans og en bluse. Ferdig påkledd forlot hun alt unntatt sin egen veske, og gikk ut.

I tillegg til sportsbilen og sminkevognen, var det en tredje bil der, den Giovanni hadde kjørt da han hentet henne på gården. Det var en eldre modell blå Amalfi stasjonsvogn. Han ga henne nøklene, og fortalte at den stod til hennes disposisjon mens hun var i Italia.

Politimennene som dirigerte trafikken signaliserte at de måtte flytte veisperringene så fort som mulig. Etter å ha avtalt med teamet å møte dem dagen etter i sentrum for enda en fotografering, hoppet hun i bilen og fulgte politimannens anvisninger ut på veien og inn i strømmen av biler på vei i retning Ravello.

I bakspeilet så hun at han sendte et kyss etter henne. Annabelle smilte. Italienske menn. De var morsomme. Bortsett fra en Lucca Cavezzali. Hun kjente et behov for å stålsette seg mot den kjølige mottagelsen hun ville få av ham når hun kom tilbake.

Hun hadde sett pilleglasset hans. Nesten tomt. Det var den sterkeste medisinen man kunne få etter en operasjon, hvis man ikke ville dra tilbake til sykehuset og få en morfincocktail. Fallet i gangen hadde vært dobbelt uheldig for ham. Og den skadde mannen hadde hatt all rett til å anta at huset var tomt.

Før hun ankom gården, stoppet hun to ganger utenfor Ravello. Først på en pizzeria for et lett måltid, og så på et gelateria noen dører nedenfor et sjarmerende vertshus. Hun forhørte seg på vertshuset og fikk vite at de hadde ledige rom. Hun visste at hun ikke kunne finne noe bedre så nær hovedveien, og reserverte rommet for to uker.

Nå som Lucca var hjemme igjen, kunne hun ikke lenger bo i huset. Mens hun spiste en deilig sitroniskrem, ringte hun foreldrene sine.

Det er stor tidsforskjell mellom Italia og California, og de hadde nok allerede dratt på jobb. Hun la igjen en beskjed på svareren deres. Som den yngste av tre søsken visste hun at de bekymret seg og ønsket det beste for henne. En kjent smerte fór gjennom Annabelle; gleden over selv å få barn var tatt fra henne. Men hun nektet å dvele ved det.

Hun unnlot å nevne for noen at eieren av landsbyhuset, som nesten hadde gitt henne et hjerteinfarkt kvelden før, hadde kommet hjem uten å fortelle det til sin far. Guilio forgudet sønnen, men det var tydeligvis noe uavklart mellom dem som holdt Lucca tilbake.

Uansett hva Lucca ville gjøre eller ikke gjøre, i morgen kom hun til å fortelle Guilio at gården var for avsidesliggende likevel, og at hun hadde funnet et sted med matservering like ved, noe som passet henne veldig godt. Hun ønsket bare å komme seg ut av hele situasjonen. Det var opp til Lucca om han ville kontakte faren eller ikke. Han hadde hatt en hel dag til å tenke på det.

Minuttet etter kjørte hun opp mot huset og parkerte bilen utenfor.

Skumringen var i ferd med å gå over i mørke. Kvelden var magisk. Men da hun åpnet døren til kjøkkenet, traff virkeligheten henne i ansiktet. Han sto på kjøkkenet og holdt seg fast i benken. Ansiktet hans var stramt av smerte, knokene hans hvite.

Uten å tenke seg om sa hun, – Du må til legevakten.

– Det jeg trenger er flere piller, rettet han på henne.

– Hvorfor i all verden har du ikke ringt faren din?

– Planen var i utgangspunktet å møte opp ved huset hans i morges, men fallet i går gjorde det umulig. Jeg vil foretrekke å møte ham når jeg ikke vrir meg i smerte.

Det hadde liten hensikt å spørre ham om hvorfor han da ikke hadde ringt noen andre. Problemet mellom han og faren var alvorligere enn hun hadde trodd.

– Jeg har fått en bil til disposisjon mens jeg er her. Jeg kan hente resepten din, hvis du forklarer meg veien.

– Jeg må hente den personlig.

– Siden du ikke er i stand til å sette deg bak et ratt, så kjører jeg deg. Hun tok stokken, som lå på bordet, og rakte den til ham. – Du får gå først.

Hun fulgte ham ut, låste døren bak dem, og løp for å åpne bildøren for ham. Da han med store vanskeligheter hadde klatret inn, og mer eller mindre lå i setet, lukket hun døren og satte seg i førersetet.

– Gjemmer du deg for noen, eller det den mest behagelige posisjonen du kunne finne?

– Begge deler. Følg veien til Salerno, sa han gjennom sammenbitte tenner. – Det er et farmacia på Piazza Municipio, en mil herfra, som skal være åpent.

Da hun fant hovedveien, spurte hun ham: – Hva hadde du gjort hvis jeg ikke hadde kommet da jeg gjorde?

– Jeg var på nippet til å ringe etter en drosje da jeg hørte bilen i oppkjørselen. Han satte seg opp og var tydeligvis ikke redd for å bli gjenkjent lenger nå som de var på veien. Annabelle fulgte kjøreanvisningene hans. Det var mye trafikk. Hun visste at han led, men han hadde valgt å være sta, og hun nektet å synes synd på ham.

Hva var det Guilio hadde sagt om å være sta, som sønnen? Han hadde blitt tydelig frustrert da hun hadde sagt at hun ikke ville trenge seg på hos ham og konen hans mens hun var i Ravello.

Etter en stund stoppet hun utenfor en butikk. – Vi er fremme.

– Ikke flytt deg fra denne plassen. Er jeg heldig, møter jeg ingen jeg kjenner.

Kanskje ikke, grublet hun, men han ville definitivt bli lagt merke til. Luccas høyreiste kropp kunne heve ethvert antrekk. Han måtte være litt av et syn i uniform.

Fordi han visste at han var nær ved å få den lindringen han trengte, beveget han seg raskt med hjelp av stokken. Mens hun ventet, ringte mobiltelefonen hennes. Da hun så navnet Cavezzali i displayet, kjente hun et stikk av dårlig samvittighet. Hvis hun ikke svarte, ville han kanskje bli bekymret.

– Hallo? Guilio? Hvordan går det?

– Molto bene, Annabelle. Basilio fortalte meg at Giovanni er i ekstase over bildene han tok av deg i dag.

Takk og lov. – Godt å høre.

– Jeg kommer til Amalfi i morgen. Jeg har noen ideer til fotograferingen.

– Jeg ser frem til å se deg.

– Har du det bra på gården?

Tiden var kommet for å fortelle ham det. – Gården er fantastisk, men jeg har funnet ut at det er slitsomt å jobbe som modell, og jeg orker ikke matlagingen. Så jeg har ordnet meg et rom på Casa Claudia den tiden jeg har igjen her. Det ligger fantastiske spisesteder like ved.

– Det er et hyggelig lite familieetablissement. Jeg var bekymret for at gården skulle være for isolert.

– Du hadde nok rett. Beklager det ekstra bryderiet. Men det er ikke nødvendig å sende noen til huset, jeg har vasket alt etter meg, inkludert kjøleskapet, og jeg leverer nøkkelen til deg senere.

– Jeg er glad du ombestemte deg.

Det var bare fordi Lucca hadde dukket opp i livet hennes. Hun hadde elsket å være på gården, der kunne hun gjøre akkurat som hun selv ville, men en viss hendelse hadde altså satt en stopper for det.

– For å si som sant er, så elsker jeg alle de små spisestedene. Italiensk mat er den beste! Jeg kunne spist meg i hjel her, men jeg vet jeg må være forsiktig eller så vil jeg ikke få på meg plaggene Marcella har valgt ut til meg.

Midt under Guilios rungende latter satte Lucca seg inn i bilen. Hun satte telefonen på høyttaler. Det siste hun ville var at han skulle tro at hun snakket med faren bak ryggen hans. Kanskje ville det å høre farens stemme stimulere ham til å kontakte ham.

– Jeg er ikke bekymret, Annabelle. Ikke glem festen jeg arrangerer neste lørdag. Da vil du få møte de mektigste italienske forhandlerne. Jeg har bestemt meg for å gi alle en forsmak på den store lanseringen. Spenningen i stemmen hans var merkbar. Hun satt klar til å koble fra dersom han skulle begynne å snakke om noe som kunne ødelegge overraskelsen.

– Jeg vet hvor mye dette betyr for deg. Så langt hadde ikke mannen i baksetet den fjerneste idé om at alt dette var til ære for ham. – Jeg skal gjøre mitt ytterste.

– Det gjør du alltid. Fortalte jeg at Mel Jardine kommer neste uke? Han savner deg fryktelig.

– Jeg savner ham også, sa hun, varmet av ordene hans. – Men jeg må innrømme at jeg elsker å være her.

– Det liker jeg å høre. Betyr det at du revurderer forslaget mitt? Stemmen hans var håpefull.

– Nei. Det betyr bare at jeg er en vanlig kvinne som har det morsommere enn jeg fortjener.

– Etter alt du har gått gjennom, er det ingen som fortjener det mer enn deg. Nå må du komme deg i seng, så ses vi i morgen.

– Takk for alt, Guilio. Ciao.

Da Annabelle hadde lagt på, snudde hun seg mot baksetet, og det uutgrunnelige blikket til Lucca trakk henne tilbake til virkeligheten. Lyset fra butikken fremhevet irisene hans. Det grå i dem var spettet av grønne flekker. For en vakker overraskelse de var. Det var første gang hun la merke til fargen.

Stillheten vokste, og hun ble urolig. – Venter du på at de skal gjøre klar resepten din?

– Nei. Jeg har fått medisinen min og er klar til å reise når du er klar.

Vissheten om at smertene hans ville lindres, gjorde at han i det minste klarte å oppføre seg sivilisert ovenfor henne. Kanskje han hatet at hun hadde dukket opp der hun gjorde, men han trengte noen til å hjelpe seg. Ville det være helt usannsynlig å håpe at han på et tidspunkt ville takke henne? Hun startet bilen og kjørte tilbake til Ravello i taushet.

– Faren min hørtes mer begeistret ut enn jeg har hørt ham på flere år.

Du skulle bare visst, Lucca. – Etter å ha møtt ham, fikk jeg inntrykk av at han alltid er slik.

– Du har hørt om det ubevegelige objektet og den ustoppelige kraften? Faren min er personifiseringen av begge, sa han med forbitrelse i stemmen.

Tankene hennes gikk til Guilio, han fremsto dynamisk og uendelig sosial. Men hun hadde ikke vært barnet hans og vokst opp med ham. Det kunne tenkes at det ville gitt en helt annen oppfatning.

Han var stille i baksetet. Vanligvis ville hun blitt støtt av slike humørsvingninger, men hun visste allerede så mye om ham at hun hadde fått sympati for ham. Denne mannen hadde tjent sitt fedreland og var vant til å ta raske avgjørelser for å beseire fienden og holde seg selv i live.

Heltemotet plasserte ham i en spesiell kategori av mennesker, særlig siden han nylig hadde skadet benet og uventet hadde måttet reise hjem. Hun skjønte at det ikke lå i hans natur å vise at han trengte noen andre. Stolthet? Spesielt ovenfor faren?

Som den overleveren han var, skydde han sikkert medfølelse. Annabelle forsto det, og angret på at hun hadde vært i huset kvelden før. Den sårede krigeren hadde rett til å komme hjem og kjempe sine egne kamper utenfor andres oppmerksomhet.

Hun hadde vært på feil sted til feil tid. Guilio kunne ikke ha visst det. Han hadde bare forsøkt å etterkomme hennes behov.

Et grøss fór gjennom henne idet hun husket alle de stygge tingene hun hadde sagt til Lucca. Hun visste at de fleste – om ikke alle – kommentarene hennes bunnet i behovet for å skjelle ut Ryan. Han kom ofte hjem midt på natten etter å ha vært på sykehuset. Eller, det var i alle fall det hun hadde trodd.

I stedet hadde han vært sammen med kvinnen som nå var hans kone. Sammen hadde de et barn, barnet Annabelle skulle hatt. Det barnet Ryan hadde sagt de ikke kunne få før han var ferdig utdannet som lege og hadde startet sin egen praksis.

Nei … De kraftsalvene hun hadde nytt å slenge ut av seg kvelden før, hadde vært rettet mot feil mål. Hvis Lucca noensinne ga henne muligheten til å forklare, så ville hun unnskylde seg.

Da de var fremme ved huset, trodde hun at han hadde sovnet. Hun var sikker på det da hun åpnet bakdøren og ropte på ham flere ganger uten å få noe svar.

Hun strakte seg etter stokken og lente den mot siden av bilen. – Lucca? Hun klemte forsiktig i skulderen hans. – Du må våkne! Du er hjemme nå. La meg hjelpe deg inn i huset. Kom igjen. Du kan ikke ligge her.

Noe hun sa, eller kanskje lyden av stemmen hennes, må ha nådd inn til ham. Plutselig stivnet kroppen hans, og han satte seg brått opp. Ut av munnen hans strømmet uforståelige ord uten stopp. Hun forsto ikke mye italiensk, men hun oppfattet det som kommandoer, eller at han ga instruksjoner.

I halvmørke så hun frykten bre seg i ansiktet hans. Hånden nærmest henne klemte overarmen hennes i et dødelig grep. Skrikene hans skar gjennom den fredelige natteluften. Hun syntes hun hørte at han sa et navn, før stemmen hans ble kvalt av hulk.

Det han gjenopplevde måtte ha vært forferdelig. Mannen slet helt tydelig med posttraumatisk stress. Annabelle hadde jobbet med veteraner på sykehuset, og forsto enda bedre behovet hans for å skjule seg for familien til han klarte å beherske det.

Hun lente seg lenger inn i bilen og la armene rundt skuldrene hans. Impulsivt holdt hun ham inntil seg. – Du er trygg nå, Lucca. Det var bare en drøm. Du er hjemme. Hun gjentok det samme om og om igjen med lav, mumlende stemme og ønsket å trøste ham.

Det nybarberte kinnet hans presset mot hennes, vått av tårer. På det tidspunktet kunne hun ikke engang si om tårene kom fra henne eller ham. – Det går bra, hvisket hun mot tinningen hans. – Jeg er her sammen med deg. Du må våkne.

Etter en lang stund løsnet grepet hans om armen hennes nok til at hun kunne omfavne ham ordentlig. I det neste øyeblikket følte hun kroppen hans slappe av, som om han var til stede mentalt og fysisk igjen. Med en anstrengelse dro han pusten dypt.

Hendene hans løp utforskende opp og ned langs ryggen hennes. Hun kjente varmen fra dem etter som de flyttet seg rundt, og til slutt la de seg rundt ansiktet hennes. Han så på henne, fortsatt forvirret.

– Hei, hvisket hun og kjempet for å bevare stemmen rolig og ikke la seg påvirke av at kroppen hennes fortsatt følte berøringene hans. – Husker du meg?

Etter en liten pause, sa han, – Signorina Marsh.

– Ja. Du har hatt et mareritt på vei hjem fra apoteket, men det er over nå.

Leppene deres var så nær hverandre at hun kunne kjenne varmen fra pusten hans mot sine. – Hadde jeg det i går natt også? Mannen led, og hun følte med ham fra bunnen av hjertet sitt.

– For å være ærlig, så vet jeg ikke. Så fort du sovnet, flyttet jeg meg til det andre soverommet. Fortell meg hva som skjedde med deg i krigen, Lucca. Snakk med meg.

Plutselig grep han overarmene hennes. Selv i mørket kunne hun se ansiktet hans mørkne. – Hvor mye hørte du?

– Nok til å forstå hva du har stengt inne i deg.

– Vil du virkelig vite det? mumlet han intenst.

– Ja! Jeg bryr meg ikke om det er fryktelig.

Fingrene hans strammet seg. – Vår skvadron var under angrep fra fienden. Pusten hans ble anstrengt igjen. – Jeg så min beste venn bli sprengt i filler. Hvorfor måtte det skje med ham og ikke med meg? Smerten hans truet med å knuse hjertet hennes. – Han hadde en kone og et lite barn på vei. Jeg kan ikke forstå hvorfor jeg er i live, og ikke han.

Hun strøk ham over kinnet. – Etter enhver katastrofe føler den overlevende skyld. Det er en normal, menneskelig reaksjon. Om en stund vil det gi seg, jeg lover.

– Jeg vil så gjerne tro deg.

– Fortell meg hva som skjedde etter det.

– Flyet mitt ble truffet. Blodårene på halsen hans bulte. – Jeg skjøt meg selv ut derfra. Det neste skuddet førte til at det eksploderte. Da jeg kom til meg selv, så jeg at jeg hadde havnet i en steinur. Det tok tre dager før et helikopter fant meg og fikk meg bort derfra.

– Det må ha føltes som tre år. Lidelsen hans måtte ha vært utålelig.

– Jeg fløt inn og ut av bevissthet. Etter at jeg ble plukket opp, ble jeg sendt til et sykehus for akutt behandling. Så ble jeg sendt med fly til Tyskland.

– Hvor lenge var du på sykehuset?

– Fire måneder. Lårbenet mitt var brukket ved leddet. De måtte sette inn en metallplate.

Annabelle svelget hardt. – Det høres tøft ut, men heldigvis mistet du ikke benet. Stemmen hennes var så svak at hun nesten ikke hørte den selv. – Metallplaten sørger for raskere rehabilitering.

Hun hørte at han trakk pusten. – Hvis du ikke klatrer i skråninger og så krasjlander på flisene midt på mørkeste natten.

Uten å tenke seg om lente hun hodet sitt mot hans. – Hva annet kan man forvente av en italiensk jagerpilot som er så vant til å beskytte andre at han glemmer sin egen sikkerhet.

Etter at han var ute, lukket hun bildøren. Da de begge var inne i huset, snudde hun seg og låste døren bak dem.

Den siste dosen med medisin hadde mildnet grimasene i ansiktet hans. Øynene hans reflekterte mer grønt enn grått nå. Som faren hadde han en markert profil.

Hun ble slått av varmen i den olivenfargede huden hans, det intenst svarte håret og de vakkert buede brynene. Nå som smertene ikke lenger strammet musklene hans, virket munnen mye bredere enn hun hadde lagt merke til. Han var unektelig en flott utgave av det maskuline kjønn, unik og italiensk.

– Når du er klar til å legge deg, bare rop.

– Jeg trodde du skulle pakke og dra.

– Jeg gjør det i morgen etter jobb. Enhver veteran som forlater sykehuset med PTSD burde ha noen hos seg. I alle fall for en natt.

Den siste kommentaren fikk ham til å reagere. – Så du er villig til å risikere livet ditt for andre gang?

– Som du selv sa i går kveld, du kunne ikke om du ville engang, og du vil ikke. Ikke sant?

– Perfetto. Var det små grønne stjerner hun kunne se i blikket hans?

– Godt. Da er vi enige. Etter at du har funnet en levelig stilling, kommer jeg og putter en pute mellom bena dine for å lindre smerten. Den burde være merkbart svakere allerede i morgen. Kanskje du da kan fortelle meg når du har tenkt å ta kontakt med faren din og fortelle ham at du er hjemme.

– Det kan jeg fortelle nå. Han hevet hodet. – Hvis jeg ikke hadde falt, ville jeg ringt ham i dag og bedt ham komme hit så vi kunne snakket sammen. Men jeg hadde altfor vondt. Jeg vil være på mitt beste når jeg forteller ham om fremtidsplanene mine. Jeg vet han ikke vil like dem.

– Hvorfor? Hva er planene dine? Annabelle var så nysgjerrig at hun ikke klarte å dy seg.

– Jeg tror jeg ble født med et ønske om å drive denne gården, men faren min ville ikke høre snakk om det. Han sa at en Cavezzali ikke var skapt til å dyrke jorden.

Annabelle lyttet mens han fortalte henne alle tingene som faren hadde sagt for å få ham på andre tanker.

– Min mors familie tjente til livets opphold på den måten, og de var de lykkeligste menneskene du kan tenke deg. Øynene hans lyste opp. – Jeg likte å lære hvordan man kunne dyrke ting og se hvordan frukttrærne endret seg med årstidene. Jeg lærte alt av moren min og bestefaren min. Når Papa dro på jobb, dro jeg tidlig av sted sammen med Mama før skolen. Vi beskar frukttrær eller høstet inn, alt som måtte gjøres.

Lucca hørtes så lykkelig ut mens han snakket om det, at det smittet over på henne. – Jeg tviler ikke på at det ville vært et godt liv, mumlet hun.

– Jeg tviler på at min far har endret mening etter alle disse årene, men det er det livet jeg ønsker meg. Hvis jeg føler meg frisk nok i morgen, ringer jeg ham.

Hun nikket. – Jeg er straks tilbake med putene.

